**Väljaspool kodu osutatava üldhooldusteenuse õendusteenuse rahastamise lepingu üldtingimused**

1. **Üldsätted**
	1. Tervishoiuteenuse osutaja (edaspidi *TTO*) osutab väljaspool kodu ööpäevaringselt osutataval üldhooldusteenusel (edaspidi *üldhooldekodus*) olevatele ravikindlustuse seaduse *(*edaspidi *RaKS)* kohaselt kindlustatud isikutele (edaspidi *isik*) õendusteenust, tagades õigusaktides ja lepingus kokkulepitud teenuse kättesaadavuse ja kvaliteedi.
	2. Tervisekassa võtab isikult üle kohustuse maksta tasu talle osutatud õendusteenuse eest, mis on kantud RaKS § 30 lõike 1 alusel Vabariigi Valitsuse määrusega kehtestatud “Tervisekassa tervishoiuteenuste loetellu” (edaspidi *TTL*), vastavalt lepingus kokkulepitule (lisa 2) ja õigusaktides sätestatule.
	3. TTO-l ei ole õigus nõuda, et isik osaleks TTL-i kantud ja meditsiinilisel näidustusel osutatud teenuse eest tasumisel muul viisil, kui RaKS 3. peatüki 6. jaos sätestatud alustel ja tingimustel.
2. **Kindlustatud isikutelt ülevõetavate kohustuste summa ja osutatava teenuse maht**
	1. Õendusteenuse maksimaalne maht kalendrikuus on Tervisekassa ja TTO poolt kokkulepitud väljaspool kodu osutatava üldhooldusteenuse pakkuja lisas 4 toodud maksimaalne isikute arv, kellele on lubatud samal ajal teenust osutada (edaspidi *voodikohtade arv*), tegevuskohtade kaupa.
	2. Tervisekassa poolt ülevõetavate kohustuste maksimaalne summa kalendrikuus on lisas 4 nimetatud voodikohtade arvu ja TTL-s toodud teenuse “Väljaspool kodu osutatava üldhooldusteenuse õendusteenus” piirhinna korrutis. Üldhooldekodus, kus on vähem kui 20 voodikohta, võtab Tervisekassa tasu maksmise kohustuse üle 20 voodikoha eest.
	3. Lisaks punktis 2.2. toodule võtab Tervisekassa tasu maksmise kohustuse üle isikule osutatava hapnikravi, suukaudse COVID-19 infektsioonivastase ravimi (Paxlovid™) väljakirjutamiseks vajalike analüüside eest*, suuõõne hindamisel videokonsultatsiooni vahendusel ja Covid-19- vastase vaktsineerimise ees*t vajaduspõhiselt.
3. **Õendusteenuse kättesaadavuse tagamise tingimused**
	1. TTO kohustub:
		1. tagama üldhooldekodus olevatele isikutele õendusteenuse kättesaadavuse arvestusega, et 40 üldhooldekodus olevale isikule osutatava õendusteenuse maht on 40 tundi nädalas;
		2. tagama koostöö üldhooldekodus olevate isikute ravi koordineeriva arstiga;
		3. avaldama õendusteenuse osutamise kellaajad ja teenust osutava õe kontaktandmed teenuse osutamise kohas nähtaval kohal;
		4. juhul, kui üldhooldusteenuse pakkuja ei ole ise TTO, tagama üldhooldekodus olevatele isikutele õendusteenuse kättesaadavuse üldhooldusteenuse pakkujaga kooskõlastatud graafiku alusel;
		5. koostama õe töögraafiku selliselt, et mitme üldhooldusteenuse pakkuja või ühe pakkuja mitme tegevuskoha teenindamisel ühe ja sama õe poolt tema tööajad erinevates tegevuskohtades ei kattu;
		6. korraldama õe ajutisel äraolekul tema asendamise;
		7. teostama üldhooldekodu elanike vaktsineerimist vastavalt õigusaktidele.
	2. Tervisekassa avaldab oma kodulehel TTO kontaktandmed.
4. **Õendusteenuse kvaliteedi tagamise tingimused**
	1. Õendusteenuse kvaliteedi tagamiseks TTO kohustub:
		1. tagama patsiendile õendusteenuse osutamise, lähtudes headest kliinilistest tavadest ning kasutades talle kättesaadavaid uuringumeetodeid, mis on patsiendi tervist enim säästvad, kulutõhusad ning mille osutamiseks on saadud nõusolek. Õigusaktides sätestatud juhtudel peab olema patsiendi või patsiendi seadusliku esindaja nõusolek kirjalikus vormis;
		2. tagama, et teenust osutavad selleks vajalikku pädevust omavad spetsialistid või suunama patsiendi edasi arsti vastuvõtule;
		3. teavitama (suuliselt ja/või kirjalikult) patsienti ja/või patsiendi lähedast teenuse olemusest ja otstarbest, soovitud tulemustest, teenuse osutamisega kaasnevatest ohtudest, kõrvalmõjudest ja tagajärgedest, teistest võimalikest teenustest ning olulistest tugiteenustest ja järeltegevustest;
		4. tagama patsiendi ja/või patsiendi lähedase nõustamise tervisekäitumise ja/või elukorralduse osas eeldatud ravitulemuse saavutamiseks, soovitama tõenduspõhiseid tervist edendavaid ja haigust ennetavaid tegevusi (sh vaktsineerimine);
		5. tagama vastavalt õigusaktidele osutatud teenuse dokumenteerimise taasesitamist ja kasutamist võimaldaval kujul;
		6. edastama andmed ja informatsiooni teenuse osutamise kohta õigusaktides sätestatud tingimustel ja tähtaegadel Tervisekassa andmekogusse, tervishoiuteenuste korraldamise seaduse 51 peatükis nimetatud tervise infosüsteemi (edaspidi *TIS*) ja teistesse riigi infosüsteemi kuuluvatesse andmekogudesse;
	2. Teenuste kvaliteedi arendamise eesmärgil Tervisekassa:
		1. toetab koostöös ravijuhendite nõukojaga Eesti oludele vastavate ravijuhendite väljatöötamist ja tagab ravi-, tegevus- ja patsiendijuhendite kättesaadavuse portaali [www.ravijuhend.ee](http://www.ravijuhend.ee) kaudu;
		2. teavitab teenuse osutajaid aegsasti toimuvatest tervisesüsteemi ja teenuste arendamise tegevustest;
	3. Tervisekassal on õigus hinnata osutatud teenuse kvaliteeti ning teenuse sisu, kasutades selleks Tervisekassa andmekogu või TIS-i andmeid, TTO esitatud andmeid ja muid teenuse osutamist tõendavaid dokumente, samuti tellida auditeid ning avaldada nende kokkuvõtted.
	4. Teenuse kvaliteedi hindamisel TTO:
		1. võimaldab kogu lepinguperioodi jooksul, kuid mitte kauem kui seadusest tulenev dokumentide säilitamise tähtaeg, Tervisekassale juurdepääsu isikutele osutatud teenuste andmetele või ravidokumentidele, sh tagades, et vajalikud ravidokumendid on esitatud TISi ja seadustest tulenevate nõuete korral muudesse andmekogudesse. Juurdepääsu andmise või dokumentide esitamise aluseks on Tervisekassa kirjalik taotlus, milles on esitatud viide seadusest tulenevale õiguslikule alusele, eesmärk, soovitud andmete kirjeldus, andmete kasutamise periood, kasutajad, andmete saamise viis ning tulemustest teavitamise info;
		2. osaleb Tervisekassa korraldatud vastavushindamise (näiteks ravikindlustushüvitiste dokumentide kontroll, audit) puhul eeltoodud tegevustega seotud aruteludel, annab kirjalikku tagasisidet 30 päeva jooksul pärast hindamisaruande kättesaamist, koostab ja rakendab abinõude plaani.
	5. Tervisekassa võimaldab TTO-l avaldada arvamust auditi hindamiskriteeriumite ja vastavushindamise tulemuste kohta ning annab TTO-le abinõude plaani täitmise kohta tagasisidet.
	6. Üldhooldekodus osutatava õendusteenuse täpsem kirjeldus on toodud lisas 2.
5. **Tasu maksmise kohustuse ülevõtmiseks dokumentide esitamine**
	1. TTO esitab kord kuus hiljemalt 7. kuupäevaks arve kuu esimese kuupäeva seisuga üldhooldekoduga hooldusteenuse osutamiseks lepingulises suhtes olevate isikute kohta tegevuskohtade (nimetatud lisas 4) kaupa. Arve esitatakse raviarvete alusel läbi TTO poolt kasutuses oleva tehnilise lahenduse, lähtudes arve esitamise ajal kehtivast TTL-s toodud teenuse „Õendusteenus väljaspool kodu osutataval üldhooldusteenusel“ piirhinnast.
	2. Tervisekassa teeb väljamakse TTO-le punktis 5.1. nimetatud arve alusel 14 kalendripäeva jooksul arve esitamisest.
	3. TTO koostab kalendrikuus isikule osutatud õendusteenuse kohta isikupõhise raviarve hiljemalt teenuse osutamisele järgneva kuu 7. kuupäevaks.
	4. Isikupõhisele raviarvele märgitakse kuupäeva kaupa lisas 3 toodud tegevused ja teenuse osutamise korrad.

5.5. Vajadusel võib lisas 3 toodud tegevustele esitada eraldiseisval isikupõhisel raviarvel täiendavalt:

5.5.1. hapnikravi TTL teenuse koodiga 7074 (kodune palliatiivne hapnikravi) juhul, kui TTO korraldab patsiendile hapnikravi. Kodus kasutatava hapnikukontsentraatori seadme ja tarvikud võib teenuse osutaja kas osta või rentida;

5.5.2. TTL teenuse koodiga 66710, kui see on vajalik suukaudse COVID-19 infektsioonivastase ravimi (Paxlovid™) väljakirjutamiseks;

*5.5.3. TTL teenuse koodiga 3191, kui üldhooldekodus oleval isikul viiakse läbi suuõõne hindamine videokonsultatsiooni vahendusel.*

*5.5.4. TTL teenuse koodiga 3199, kui isikut vaktsineeritakse COVID-19 vastu.*

* 1. Raviarved peavad vastama RaKS § 32 alusel sotsiaalministri määrusega kehtestatud nõuetele. Raviarvete numereerimise korra kehtestab TTO. Raviarve numbri kombinatsiooni unikaalsus peab olema tagatud vähemalt 3 kalendriaasta jooksul.
1. **Raviarvete ja muude andmete elektrooniline edastamine**
	1. TTO edastab Tervisekassale raviarved, järgides nõutud andmete koosseisu, struktuuri ja edastamise korda. Lepingus kokkulepitud elektrooniliselt edastatavad andmed edastab TTO lepingus kokkulepitud tingimustel ja korras.
	2. Tervisekassa kodulehel on avaldatud Tervisekassaga elektrooniliseks andmevahetuseks vajalike andmete edastamise juhendid ja formaadid.
	3. Tervisekassa tagab pideva raviarvete ja muude lepingus kokkulepitud andmete elektroonilise edastamise võimaluse ning kõrvaldab mõistliku aja jooksul Tervisekassast tingitud rikked.
	4. TTO täidab andmevahetusel Euroopa Parlamendi ja nõukogu määruse EL 2016/679 füüsilise isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus), isikuandmete kaitse seaduse ja avaliku teabe seaduse sätteid.
	5. Tervisekassal on õigus töödelda TTO elektrooniliselt saadetud raviarvete andmeid seadusega sätestatud eesmärkide saavutamiseks ja ülesannete täitmiseks.
	6. Tervisekassa tagab elektrooniliselt edastatud raviarvete andmete turvalisuse ning nendes sisalduvate eriliigiliste ja muude isikuandmete saladuse hoidmise.
	7. Pooled ei vastuta sideliinide häiretest, elektrikatkestustest jms tulenevate tagajärgede eest, kui need on tingitud Pooltest mitteolenevatest põhjustest.
	8. TTO tagab, et ligipääs elektroonilistele keskkondadele, mille kaudu edastatakse andmeid Tervisekassale, on ainult selleks õigustatud isikutel.
	9. Tervisekassa teavitab TTO-d õigusaktide muudatustest tingitud raviarvete või muude andmete elektroonilises edastamises tehtavatest muudatustest sellise arvestusega, et oleks tagatud andmete häireteta edastamine. Tervisekassa algatusel tehtavatest muudatustest teavitab Tervisekassa kirjalikult TTO-d vähemalt 60 kalendripäeva enne muudatuse tegemist.
2. **Tasu maksmise kohustuse ülevõtmisest keeldumine**
	1. Tervisekassa keeldub TTO poolt isikule osutatud teenuse eest tasu maksmise kohustuse ülevõtmisest või nõuab sisse Tervisekassale tekitatud kahju, kui:
		1. teenus on tegelikult osutamata või teenuse osutamises ei ole lepingus kokku lepitud;
		2. teenus on osutatud allpool õendusteenuse üldist taset lepingu punkti 4.1.1 tähenduses;
		3. teenuse osutamisel on rikutud isiku õigusi või teenuse osutanud ja raviarve koostanud tervishoiutöötaja kohta puuduvad punktis 8.1. nimetatud andmed;
		4. TTO ei esita Tervisekassale tema nõudmisel teenuse osutamise kohta teenuse osutamist tõendavaid dokumente või need ei ole vormistatud nõuetekohaselt;
		5. TTO on teenuse osutamisel rikkunud RaKS-s, tervishoiuteenuse korraldamise seaduses või teistes õigusaktides sätestatud või lepingus kokkulepitud tingimusi.
	2. Tervisekassa kohustub teavitama TTO-d tasu maksmise kohustuse ülevõtmisest keeldumisest 20 päeva jooksul arvates nõuetekohaselt esitatud dokumentide kättesaamisest.
3. **Tervishoiutöötajad, kelle osutatud teenuse eest Tervisekassa võtab üle tasu maksmise kohustuse**
	1. TTO juures töötavad tervishoiutöötajad peavad olema registreeritud *tervishoiukorralduse infosüsteemis*. TTO on kohustatud teatama muutustest tervishoiutöötajate koosseisus kooskõlas majandustegevuse seadustiku üldosa seaduse § 30 lõikega 2 Terviseametile.
	2. Kui TTO ei ole esitanud teenust osutava tervishoiutöötaja andmeid *tervishoiukorralduse infosüsteemi* punktis 8.1 nimetatud korras, ei võta Tervisekassa üle selle tervishoiutöötaja poolt kindlustatud isikule osutatud teenuse eest tasu maksmise kohustust.
4. **Konfidentsiaalsuse tagamine**
	1. Pooled tagavad töödeldavate isikuandmete, sealhulgas eriliigiliste isikuandmete konfidentsiaalsuse, vältimaks andmete ebaseaduslikku ja mittesihipärast kasutamist.
	2. Pooled kohustuvad hoidma saladuses ning mitte edastama kolmandatele isikutele andmeid, mis on teatavaks saanud lepingulisi kohustusi täites, välja arvatud seaduses sätestatud juhul.
	3. Pooled tagavad, et töödeldavaid isikuandmeid ei kasutata muuks kui seadusega sätestatud eesmärgil.
	4. Pooled rakendavad organisatsioonilisi ja tehnilisi abinõusid töödeldavate isikuandmete kaitseks juhusliku või tahtliku rikkumise või hävimise, samuti omavolilise töötlemise eest.
	5. Kui Pool rikub isikuandmete töötlemise nõudeid, vastutab ta rikkumise eest õigusaktidega sätestatud korras.
5. **Kahju hüvitamine ja vastutus lepingu rikkumise korral**
	1. TTO hüvitab Tervisekassale kahju hüvitamise nõude esitamisel:
		1. allpool õendusteenuse üldist taset osutatud teenuse, samuti sellise teenuse tagajärjel isikul tekkinud tüsistuse ravi maksumuse;
		2. Tervisekassa poolt alusetult üle võetud tasu maksmise kohustuse täitmisena saadu.
	2. Tervisekassal on õigus punktis 10.1. nimetatud juhtudel ebaõigesti või põhjendamatult välja makstud summa osas esitada TTO-le kahju hüvitamise nõue ja pidada summa kinni järgmiste perioodide väljamaksetest, kui TTO ei ole nõudeavalduses märgitud tähtaja jooksul esitanud nõudele põhjendatud vastuväiteid.
	3. TTO tasub Tervisekassale leppetrahvi kuni 5% rikkumise tuvastamise kalendriaastaks kokkulepitud Tervisekassa poolt ülevõetavate rahaliste kohustuste kogusummast järgmistel juhtudel:
		1. punktis 10.1 sätestatud põhjustel;
		2. TTO on põhjendamatult ja õigusvastaselt jätnud isikule osutamata teenuse lepingus kokku lepitud tingimustel;
		3. TTO ei ole võimeline kokkulepitud teenust osutama TTO-st tingitud põhjustel. TTO-st tingitud põhjusteks võivad olla õigusaktides ettenähtud varustuse või vajaliku personali puudumine või muud lepingu täitmist takistavad asjaolud;
		4. RaKS, tervishoiuteenuste korraldamise seaduse ja ravimiseaduse ning nimetatud seaduste alusel kehtestatud õigusaktide või lepingus kokkulepitud tingimuste korduval rikkumisel, kui rikkumine on toimunud isikule teenuse osutamise käigus ja teenuse eest maksmise kohustuse on Tervisekassa üle võtnud või kui rikkumisega tekitati isikule või Tervisekassale olulist kahju;
		5. kui teenuse osutaja on korduvalt väljastanud Tervisekassale ebaõiget või eksitavat teavet isiku terviseseisundi, vajalike teenuste ning muude oluliste asjaolude kohta.
	4. Tervisekassa maksab arve tasumisega viivitamise korral viivist tasumata arve summast 0,05% iga viivitatud päeva eest.
	5. Tervisekassa hüvitab TTO-le kontrollimiseks võetud tervishoiuteenuse osutamist tõendavate dokumentide kadumisest TTO-le tekkinud kahju.
	6. Tervisekassa tasub TTO-le leppetrahvi kuni 5% rikkumise tuvastamise kalendriaastaks kokkulepitud Tervisekassa poolt ülevõetavate rahaliste kohustuste kogusummast järgmistel juhtudel:
		1. punktis 10.5 sätestatud põhjustel;
		2. TTO-lt isikule osutatud teenuse eest tasu maksmise kohustuse ülevõtmisest põhjendamatu keeldumise korral.
	7. Leppetrahvi tasumine ei vabasta lepingut rikkunud poolt rikutud kohustuse täitmisest, samuti kohustusest kõrvaldada lepingu rikkumise tagajärjed. Leppetrahvi tasumine ei võta teiselt poolelt õigust leping selle rikkumise tõttu lõpetada. Lepingut rikkunud pool kohustub lisaks leppetrahvi tasumisele hüvitama ka kogu teisele poolele lepingu rikkumise tagajärjel tekkinud kahju.
	8. Pool kaotab õiguse leppetrahvi nõuda, kui ta ei teata kohustust rikkunud poolele leppetrahvi nõude esitamise soovist 30 päeva jooksul pärast leppetrahvi nõude esitamise aluseks oleva rikkumise tuvastamist. Pool ei pea teates märkima nõutava leppetrahvi suurust. Teade loetakse tähtaegselt esitatuks ka juhul, kui pool teatab tähtaja jooksul teisele poolele lepingu rikkumisest ning avaldab, et jätab endale tulenevalt lepingu rikkumisest õiguse leppetrahvi nõude esitamiseks.
	9. Juhul, kui kohustust rikkunud pool on kohustuse rikkumisest teadlik või peab sellest teadlik olema, ei hakka punktis 10.8 nimetatud tähtaeg kulgema enne kui kohustust rikkunud pool on teisele poolele lepingu rikkumisest kirjalikus vormis teatanud.
6. **Muud tingimused ravikindlustusraha efektiivseks ja otstarbekaks kasutamiseks**
	1. Tervisekassal on õigus kontrollida TTO poolt alates lepingu sõlmimisest osutatud teenuste põhjendatust ja õigsust ning esitada nõue Tervisekassale tekitatud kahju hüvitamiseks.
	2. Tervisekassal on õigus nõuda TTO-lt punktis 11.1. nimetatud asjaolude kontrollimisega seotud dokumentide esitamist ning vajadusel dokumentide või nende koopiate kaasa andmist Tervisekassa esindajale kuni kolmekümneks kalendripäevaks, võttes vastutuse dokumentides sisalduva teabe konfidentsiaalsuse tagamise ja dokumentide säilimise eest. Kaasavõetud dokumentide kohta koostatakse loetelu, millele kirjutavad alla teenuse osutaja ja Tervisekassa esindaja;
	3. Punktis 11.1. nimetatud kontrollimise aja lepib Tervisekassa TTO-ga kokku vähemalt 14 päeva enne kontrollimisele asumist.
	4. TTO tegevuse peale kirjalikult Tervisekassale esitatud kaebuse korral isikule teenuse osutamisest tulenevate asjaolude kontrollimiseks esitab TTO Tervisekassa dokumendid nõude saamisele järgneva tööpäeva jooksul.
	5. Juhul, kui TTO ei ole ise väljaspool kodu osutatava üldhooldusteenuse pakkuja, on Tervisekassal õigus üldhooldusteenuse pakkujalt küsida teavet üldhooldekodus olevate isikute arvu ja tagasisidet TTO pakutud õendusteenuse kohta.
	6. Pooltel on keelatud lepingust tulenevate õiguste ja kohustuste üleandmine kolmandatele isikutele teise poole kirjaliku nõusolekuta.
7. **Lepingu muutmine, peatumine ja lõpetamine**
	1. Lepingut muudetakse poolte kirjalikul kokkuleppel.
	2. Kui kalendriaasta jooksul muutub üldhooldusteenuse pakkuja tegevusloal maksimaalne voodite arv või lisandub või väheneb tegevuskohtade arv, kus TTO õendusteenust osutab, taotleb TTO lepingu muutmist esimesel võimalusel*.*
	3. Pooltel on kohustus taotleda lepingu muutmist ravikindlustusraha otstarbeka ja efektiivse kasutamise eesmärgil, võttes arvesse teenuse osutajate ühinemise, jagunemise või ümberkujundamisega tekkinud muudatusi töökorralduses või teenuse kvaliteedis.
	4. Tervisekassal on õigus algatada lepingu muutmine, kui teenuse sisust lähtub vajadus lepingu ning vastavate lisade muutmiseks.
	5. Tervisekassal on õigus leping mõistliku etteteatamise tähtaga üles öelda, kui:

12.5.1. kui TTO kaotab õiguse teenuse osutamiseks;

12.5.2. kui Tervisekassale esitatakse kirjalik üldhooldusteenuse pakkuja ja TTO koostöökokkuleppe lõpetamise teade.

* 1. Tervisekassa peatab lepingu täitmise, kui TTO ei asu lepingus kokkulepitud teenust osutama 30 päeva jooksul lepingu sõlmimisest arvates. Kui TTO ei asu teenust osutama ka pärast Tervisekassalt asjakohase kirjaliku teate saamist, võib Tervisekassa lepingust taganeda.
	2. Lisaks seaduses sätestatud alustele loetakse lepingu tähenduses oluliseks lepingu rikkumiseks lepingu mistahes punktis nimetatud kohustuse korduvat rikkumist lepingu kehtivuse ajal, samuti lepingust tuleneva mistahes kohustuse rikkumist, mida TTO ei lõpeta või mille tagajärgi ta ei kõrvalda talle selleks antud tähtaja jooksul.
	3. Kirjalik teade koos põhjendusega lepingu peatamise kohta saadetakse teisele poolele vähemalt 30 päeva enne lepingu peatamist.
	4. Lepingu ülesütlemise korral saadetakse ülesütlemise teade teisele poolele vähemalt 60 päeva ette.
	5. Pooled vabanevad vastutusest lepingu osalise või täieliku täitmata jätmise eest, kui lepingu mittetäitmine on tingitud vääramatust jõust, mis tekkis pärast lepingu sõlmimist erakorraliste sündmuste tagajärjel ja mida pooled ei võinud ette näha ega mõistlike tegevustega vältida. Vääramatu jõu all mõistetakse sündmusi, mida pooled ei saa mõjutada ja mille tekkimise eest nad ei vastuta.
	6. Kui lepinguliste kohustuste osaline või täielik täitmata jätmine või hilinemine põhineb vääramatul jõul, loetakse kohustuste täitmise tähtaeg pikenevaks takistuse kehtivuse aja võrra.
	7. Pool peab teisele poolele viivitamatult kirjalikult teatama nii vääramatust jõust kui ka selle lõppemisest. Vääramatu jõu kohta käivaid sätteid ei rakendata ajavahemiku kohta, mil pool teadis vääramatu jõu olemasolust või selle lõppemisest, kuid jättis teisele poolele antud asjaolust teatamata.
	8. Kui lepingust tulenevate kohustuste täitmine vääramatu jõu asjaoludel osutub võimatuks enam kui 90 päeva vältel, on pooltel õigus, teist poolt sellest kirjalikult informeerides, leping üles öelda, ilma et kummalgi poolel oleks õigust nõuda teiselt poolelt sellest tuleneva kahju hüvitamist.